南巖
作者：韓元吉
朝代：宋

paragraphs: 官曹簿領無時空，一春蹙蹙塵埃中。
溪南十里巖谷好，俗駕屢整無由窮。
前時相邀雨斷道，今時不雨天亦風。
乃知書生不解事，每以慳澀勤天公。
興來邂逅始一往，相與縱轡隨飛鴻。
野棠著子梅杏老，密葉尚带殘花紅。
崢嶸屋宇吁可怪，無乃開闢煩豐隆。
却尋危徑山巉絕，俯仰曠野迷西東。
涓涓寒流滴冰雪，一酌爲我凉心胸。
山川何曾歲月計，可憐翠阜紛磨礱。
人生歡笑不易得，此會幾許誰能同。
春禽正喧日已暮，歎我歸期還匆匆。